钦定古今图书集成/明伦汇编/官常典/第721卷 > 沙守荣
## 钦定古今图书集成/明伦汇编/官常典/第721卷 > 沙守荣

按《册府元龟》，守荣为弓箭库使。应顺元年三月，愍帝
以潞王兵至，出奔卫州。遇镇州节度使石敬塘，谕以
潞王危社稷，康义诚已下叛我，无以自庇。长公主见
教，逆尔于路，谋社稷之计。敬塘曰：“卫州王弘贽宿旧
谙事，且往，弘贽图之。”敬塘驰骑而前，见弘贽曰：“播迁
至此，危迫，吾戚藩也，何以图全？”弘贽曰：“天子避狄，古
亦有之。然于奔迫之中，亦有将相国家法物，所以军
民瞻奉，不觉其亡也。今宰执近臣从乎？宝玉法物从
乎？”询之无有。弘贽曰：“大树将颠，非一绳所维。今以五
十骑奔窜无一人将相拥从，安能兴复大计？所谓蛟
龙失云雨也。今六军将士，总在潞邸矣，公纵以戚藩
念旧，无奈之何。”遂与弘贽同谒于驿亭，宣坐谋之，敬
塘以弘贽所陈以闻。守荣前谓敬塘曰：“主上即明宗
爱子，公明宗爱婿，富贵既同受，休戚合共之。今谋休
戚藩，欲期安复，今翻索从臣国宝，欲以此为辞，为贼
算天子乎？”乃抽佩刀刺敬塘，亲将陈晖捍之，守荣与
晖军战而死。